आंदोलन सरकार का निकम्मापन: शैलजा
राज्यसभासांसद एवं पूर्व केंद्रीय मंत्री कुमारी शैलजा ने कहा कि जाट आरक्षण आंदोलन का लंबा खींचना सरकार का निकम्मापन है, क्योंकि इस तरह के मामलों का बातचीत और आश्वासन से हल निकालना चाहिए। वैसे आंदोलन कर रही अखिल भारतीय जाट आरक्षण संघर्ष समिति की मांगें क्या हैं, इसके बारे में सरकार को ही पता होगा, मुझे जानकारी नहीं है, इसलिए समर्थन और विरोध के बारे में मैं कुछ नहीं कह सकती। हालांकि जाटों को आरक्षण हमारी सरकार में ही दिया गया था।
कुमारी शैलजा रविवार को अपने आवास पर पत्रकारों से बातचीत कर रही थीं। वे यहां अपने पिता पूर्व केंद्रीय मंत्री दलबीर सिंह की जयंती समारोह में आई थीं। वहीं इनेलो सांसद दुष्यंत चौटाला द्वारा एमपीलेड की राशि को अधिकारियों द्वारा लटकाने के आरोप का कुमारी शैलजा ने समर्थन किया। उन्होंने कहा कि उनकी राशि के साथ भी ऐसा ही होता है। साथ ही कहा कि एबीवीपी देश में जहर भर रही है। एसवाईएल के मुद्दे पर उन्होंने राजनीति करके ठोस बात काम करने की बात कही। साथ ही दावा किया कि हाल ही में हुए सभी राज्यों के चुनाव में कांग्रेस अपनी सरकार बनाएगी।
प्रधानमंत्री द्वारा 70 साल का हिसाब मांगने की बात पर उन्होंने कहा कि वे सिर्फ 100 दिन का ही हिसाब दे दें कि इस दौरान कालाधन दुबारा बने, इसको क्यों नहीं रोक पाए, क्योंकि चुनाव में भाजपा ने सबसे ज्यादा कालेधन का प्रयोग किया है। गुरमेहर कौर के मामले को उन्होंने दुखद बताया और कहा कि एक बच्ची ने मान लिया कि शायद उसे कुछ बातें नहीं कहनी चाहिए थी तो अब उसे प्रताड़ित क्यों किया जा रहा है। साथ ही सवाल किया कि आजादी की लड़ाई में भाजपा की देशभक्ति कहां थी। पिछली बार अपने घर के बाहर की सड़क का मुद्दा उठाने के सवाल पर उन्होंने कहा कि इस बार यह सड़क बन गई है, लेकिन यह बात पूरे शहर की है, पूरे शहर के हालात अच्छे होने चाहिए।
बातचीत के दौरान कुमारी शैलजा ने कहा कि आजकल हर पार्टी में अंदरूनी लड़ाई चल रही है। भारतीय जनता पार्टी के विधायक अब विरोध में गए हैं, वहीं इनेलो में पहले से ही लड़ाई चल रही है। इसी दौरान उन्हें कांग्रेस की लड़ाई की याद आई तो कहा कि इस बारे में वे टिप्पणी नहीं करेंगी। साथ ही जब कांग्रेस में हुड्डा तंवर गुट की लड़ाई के बारे में बात की गई तो उन्होंने कहा कि यह आपस की बात है, इसको पार्टी स्तर पर सुलझा लिया जाएगा। यह प्रयास रहेगा कि अंदरूनी लड़ाई पब्लिक में इस तरह जाए।
पूर्व केंद्रीय मंत्री स्व. दलबीर सिंह को श्रद्धाजंलि अर्पित करते सांसद कुमारी शैलजा अन्य नेतागण।
hin_Deva hin_Deva hin_Deva hin_Deva hin_Deva hin_Deva